## Pravila i opći uvjeti ugovaranja primarne, sekundarne i tercijarne razine zdravstvene djelatnosti i razine zdravstvenih zavoda za 2006. godinu

### NN 29/2006 (15.3.2006.), Pravila i opći uvjeti ugovaranja primarne, sekundarne i tercijarne razine zdravstvene djelatnosti i razine zdravstvenih zavoda za 2006. godinu

# HRVATSKI ZAVOD ZA ZDRAVSTVENO OSIGURANJE

**694**

Na osnovi odredaba članka 88. Zakona o
zdravstvenom osiguranju (»Narodne novine«, broj 94/01., 88/02., 149/02.,
117/03., 30/04., 177/04. i 90/05.), članka 142. Zakona o obveznim odnosima
(»Narodne novine«, broj 53/91., 73/91., 3/94., 7/96. i 112/99.) i članka 19.
Statuta Hrvatskog zavoda za zdravstveno osiguranje (»Narod­ne novine«, broj
16/02., 24/02. i 58/03.) Upravno vijeće Hrvatskog zavoda za zdravstveno
osiguranje na 27. sjednici održanoj 23. veljače 2006. godine, donijelo je

## PRAVILA I OPĆE UVJETE

### UGOVARANJA PRIMARNE, SEKUNDARNE I TERCIJARNE RAZINE ZDRAVSTVENE DJELATNOSTI I RAZINE ZDRAVSTVENIH ZAVODA ZA 2006. GODINU

I. OPĆE ODREDBE

Članak 1.

Pravilima i općim uvjetima ugovaranja primarne,
sekundarne i tercijarne razine zdravstvene djelatnosti i razine zdravstvenih
zavoda za 2006. godinu (u daljnjem tekstu: Pravila ugovaranja), u skladu s
odredbama Pravilnika o standardima i normativima prava iz osnovnog zdravstvenog
osiguranja za 2006. godinu (»Narodne novine« broj 155/05. – u daljnjem tekstu:
Pravilnik o standardima) i Odluke o osnovama za sklapanje ugovora sa
zdravstvenim ustanovama i privatnim zdravstvenim radnicima za 2006. godinu (u
daljnjem tekstu: Odluka o ugovaranju) utvrđuju se pravila i opći uvjeti
ugovaranja zdravstvene zaštite iz osnovnog zdravstvenog osiguranja između
Hrvatskog zavoda za zdravstveno osiguranje (u daljnjem tekstu: Zavod) i
zdravstvenih ustanova (u daljnjem tekstu: ustanova), odnosno zdravstvenih
radnika privatne prakse (u daljnjem tekstu: privatnik).

Članak 2.

Pravilima ugovaranja utvrđuju se pravila i opći
uvjeti ugovaranja zdravstvene zaštite s ustanovama i privatnicima na:

– primarnoj razini zdravstvene djelatnosti za
svaku pojedinu djelatnost, odnosno oblik provođenja zdravstvene zaštite primarne
razine, kako je to navedeno u članku 10. Odluke o ugovaranju.

– sekundarnoj i tercijarnoj razini zdravstvene
djelatnosti za sve zdravstvene djelatnosti, odnosno oblik provođenja
specijalističko--konzilijarne i bolničke zdravstvene
zaštite i to posebice za izvanbolničku specijalističko-konzilijarnu
zdravstvenu zaštitu, a posebice za bolničku sa specijalističko-konzilijarnom zdravstvenom zaštitom.

– razini zdravstvenih zavoda za sve oblike
provođenja zdravstvene zaštite primarne, sekundarne i tercijarne razine, a koju
provode državni zdravstveni zavodi i zavodi za javno zdravstvo županija,
odnosno Grada Zagreba.

II. PRAVILA I OPĆI
UVJETI UGOVARANJA ZA SVE RAZINE ZDRAVSTVENE DJELATNOSTI

*1. Odnos Pravila ugovaranja i ugovora*

Članak 3.

Pravila ugovaranja sastavni su dio ugovora o
provođenju zdravstvene zaštite (u daljnjem tekstu: ugovor) sklopljenog između
ugovornih strana iz članka 1. ovih Pravila ugovaranja.

Ugovorne strane suglasno mogu isključiti
primjenu pojedinih odredaba ovih Pravila ugovaranja isključivo u pisanom
obliku. U svim ostalim slučajevima podrazumijeva se da su odredbe ovih Pravila
ugovaranja prihvaćene u cijelosti i da su sastavni dio ugovora.

Pravila ugovaranja za ugovorne strane stupaju na
snagu s danom kada ustanova, odnosno privatnik potpišu ugovor iz stavka 1. ovog
članka sa Zavodom, a primjenjuju se tijekom ugovornog razdoblja.

Ustanova, odnosno privatnik sklapanjem ugovora
postaju ugovorni subjekti Zavoda i obvezni su na vidljivom mjestu istaknuti
natpis s logotipom Zavoda: »Ugovorna zdravstvena ustanova za 2006. godinu«,
odnosno »Ugovorni zdravstveni radnik privatne prakse za 2006. godinu«, a koji
će prilikom potpisivanja ugovora preuzeti od Zavoda.

Ustanova, odnosno privatnik ne smije ugovor
sklopljen sa Zavodom koristiti u svrhu osiguranja za otplatu duga po osnovi
dobivenog kredita od banaka i drugih novčarskih pravnih subjekata,
novčano-kreditnih zadruga, štedionica i slično, odnosno od pojedinaca, niti
smiju dati pristanak da sredstva ostvarena temeljem ugovora za provođenje
zdravstvene zaštite iz osnovnog zdravstvenog osiguranja budu predmet zapljene u
svrhu podmirenja njihovog dugovanja u skladu s člankom 183. i 183.a. Ovršnog
zakona (»Narodne novine« broj 57/96., 29/99., 42/00., 173/03., 194/03.,
151/04., 88/05. i 121/05.), osim iznosa sredstava do maksimalno 1/3 mjesečne
osnovice za obračun doprinosa za obvezna osiguranja u skladu sa Zakonom o
doprinosima za obvezna osiguranja (»Narodne novine« broj 147/02. i 177/04.)
umanjenog za iznose obveznih doprinosa, poreza i prireza.

*2. Provođenje mjera zdravstvene zaštite*

Članak 4.

Ustanova, odnosno privatnik kao ugovorni subjekt
Zavoda obvezni su u potpunosti provoditi mjere zdravstvene zaštite iz osnov­nog zdravstvenog osiguranja
na svojoj razini zdravstvene djelatnosti, utvrđene Planom i programom mjera
zdravstvene zaštite iz osnovnog zdravstvenog osiguranja (»Narodne novine« broj
30/02.,51/04., 57/05., 72/05. i 155/05 u daljnjem tekstu: Plan i program mjera)
i postupati u skladu s odredbama Zakona o zdravstvenoj zaštiti (»Narodne
novine« broj 121/03. i 48/05.), Zakona o zdravstvenom osiguranju (»Narodne
novine« broj 94/01., 88/02., 149/02., 117/03., 30/04., 177/04. i 90/05.),
međunarodnim ugovorima o socijalnom osiguranju, posebnim propisima, podzakonskim aktima, te općim aktima Zavoda.

Zavod je obvezan ugovoru priložiti popis propisa
i općih akata iz stavka 1. ovog članka vrijedećih u
trenutku potpisivanja ugovora, te kontinuirano tijekom važenja ugovora
obavještavati ustanovu, odnosno privatnika o njihovim izmjenama.

*3. Radno vrijeme*

Članak 5.

Ustanova, odnosno privatnik obvezni su, u skladu
s Naredbom o obveznom isticanju oznake o početku i završetku radnog vremena
zdravstvenih ustanova i privatnih zdravstvenih djelatnika (»Narod­ne novine«,
broj 19/99. – u daljnjem tekstu: Naredba), na vidljivom mjestu istaknuti radno
vrijeme svih ordinacija i dijagnostičkih službi ustanove, a privatnik radno
vrijeme ordinacije, laboratorija, odnosno ljekarne koje mora biti usklađeno s
odredbama Zakona o zdravstvenoj zaštiti i Pravilnika o radnom vremenu u
zdravstvenim ustanovama koje imaju sklopljen ugovor o provođenju zdravstvene
zaštite s Hrvatskim zavodom za zdravstveno osiguranje (»Narodne novine« broj
87/02. i 9/03. – u daljnjem tekstu: Pravilnik o radnom vremenu), s obvezno
naznačenim imenom i prezimenom voditelja ordinacije, odnosno jedinice.

Ustanova, odnosno privatnik obvezni su
organizirati radno vrijeme u skladu s odredbama Zakona o zdravstvenoj zaštiti,
ovisno o razini zdravstvene djelatnosti, na način da se osiguranim osobama Zavoda
osigura neprekidno pružanje zdravstvene zaštite.

*4. Izvještavanje Zavoda o zdravstvenoj zaštiti koja je
posljedica prometne nesreće, ozljede prouzročene nanošenjem tjelesnih ozljeda
od strane druge osobe, ozljede na radu i profesionalne bolesti*

Članak 6.

Ustanova, odnosno privatnik obvezni su
izvijestiti područni ured Zavoda nadležan prema mjestu prebivališta osigurane
osobe o pružanju zdravstvene zaštite koja je posljedica:

– profesionalne bolesti (PB)

– ozljede na radu (OR)

– prometne nesreće (PN)

– ozljede prouzročene nanošenjem tjelesnih
ozljeda od strane druge osobe (TJO) kako bi Zavod mogao pratiti i evidentirati
troškove zdravstvene zaštite nastale kao posljedica navedenih uzroka.

Ustanova, odnosno privatnik koji su prvi pružili
zdravstvenu zaštitu, koja je posljedica uzroka iz stavka 1. ovog članka,
obvezni su obavijest iz stavka 1. ovog članka dostaviti u roku od 5 dana od
dana pružene zdravstvene zaštite na tiskanici »Prijava ozljede/bolesti« (u
daljnjem tekstu: Prijava), koja je sastavni dio ovih Pravila ugovaranja.

Iznimno od stavka 2. ovog članka kada je
osigurana osoba nakon pružene hitne medicinske pomoći prevezena u bolničku
zdravstvenu ustanovu Prijavu iz stavka 2. ovog članka dostavlja Zavodu bolnička
zdravstvena ustanova, a ne ustanova, odnosno privatnik koji su pružili hitnu
medicinsku pomoć.

Sve ustanove, odnosno privatnici obvezni su za
svaki oblik korištenja zdravstvene zaštite, koji je posljedica uzroka iz stavka
1. ovog članka, upisati skraćenu oznaku uzroka i evidencijski broj Prijave u za
to predviđenu rubriku, odnosno u gornji desni ugao tiskanice recepta, uputnice,
naloga za sanitetski prijevoz, potvrde za ortopedska i druga pomagala,
prijedloga za zdravstvenu njegu, odnosno fizikalnu terapiju u kući osigurane
osobe, putnog naloga, prijedloga za provođenje bolničke medicinske
rehabilitacije, izvješća o bolovanju, kao i u osobnom računu ispostavljenom za
zdravstvenu zaštitu po tom uzroku.

Evidencijski broj prijave sastoji se od šest
brojeva koji označavaju dan, mjesec i godinu nastanka uzroka iz stavka 1. ovog
članka.

Za svaku pravilno ispunjenu i dostavljenu
Prijavu Zavod je obvezan ustanovi, odnosno privatniku iz stavka 2. ovog članka
platiti novčanu naknadu u visini od 3 boda, obračunatu prema pripadajućoj
vrijednosti boda utvrđenoj Odlukom o ugovaranju.

*5. Ispostavljanje posebnih osobnih računa*

Članak 7.

Ustanova, odnosno privatnik obvezni su za
pruženu zdravstvenu zaštitu u slučajevima iz članka 6. ovih Pravila ugovaranja
ispostavljati pojedinačne račune u skladu s odredbama članka 35. Odluke o
ugovaranju, te ih dostavljati Zavodu:

– radi evidentiranja troškova u skladu s člankom
71. Zakona o zdravstvenom osiguranju za slučajeve iz članka 6. stavka 1.
podstavka 1. i 2. ovih Pravila ugovaranja.

– radi provedbe postupka naknade štete u skladu
s člankom 118. Zakona o zdravstvenom osiguranju za slučajeve iz članka 6.
stavka 1. podstavka 3. i 4. ovih Pravila ugovaranja.

Ustanova, odnosno privatnik obvezni su na
pojedinačne račune iz stavka 1. ovog članka upisati skraćenu oznaku uzroka iz
članka 6. stavka 1. ovih Pravila ugovaranja i njezin evidencijski broj.

Za svaki pravilno označen posebni račun u skladu
s člankom 6. stavkom 4. ovih Pravila ugovaranja Zavod se obvezuje platiti novčanu
naknadu u visini od 3 boda obračunatu prema pripadajućoj vrijednosti boda
utvrđenoj Odlukom o ugovaranju.

*6. Zdravstvena zaštita osnovom međunarodnih ugovora o
socijalnom osiguranju*

Članak 8.

Ustanova, odnosno privatnik obvezni su za
izvršenu zdravstvenu zaštitu na svim razinama zdravstvene djelatnosti sačiniti
pojedinačne račune, u skladu s odredbom članka 42. Odluke o ugovaranju, te ih
dostaviti Zavodu radi izvršavanja obveza Zavoda u skladu sa sklopljenim
međunarodnim ugovorima o socijalnom osiguranju.

Za osigurane osobe iz članka 8. stavka 2. Odluke
o ugovaranju pružena zdravstvena zaštita plaća se prema odredbama članka 31.
Odluke o ugovaranju, tj. primjenom iznosa po
osiguranoj osobi, a ustanova, odnosno privatnik obvezni su dostavljati Zavodu račune
na način utvrđen stavkom 1. ovog članka.

Kada je zdravstvena zaštita pružena osiguranim
osobama iz članka 8. stavka 3. Odluke o ugovaranju u svezi sa zbrinjavanjem
hitnog medicinskog stanja (hitna medicinska pomoć), Zavod je obvezan izvršenu
uslugu platiti ustanovi, odnosno privatniku osnovom pojedinačnih računa
ispostavljenih na način propisan stavkom 1. ovog članka u roku od 90 dana od
dana njihova zaprimanja, a nakon provedene formalne računske i medicinske
provjere.

Ako Zavod provjerom računa utvrdi određene
nedostatke, neispravnosti i neusuglašenosti s odredbama ugovora i općih akata
Zavoda, vratit će račune na ispravak, a novi rok naplate osporenih računa
počinje teći od njihova ponovnog zaprimanja u Zavodu.

*7. Sudjelovanje u troškovima zdravstvene zaštite*

Članak 9.

Ustanova, odnosno privatnik obvezni su
osiguranoj osobi Zavoda koja nije oslobođena sudjelovanja u dijelu troškova
zdravstvene zaštite iz osnovnog zdravstvenog osiguranja i koja nije osigurana u
dopunskom zdravstvenom osiguranju, nakon pružene zdravstvene usluge naplatiti
propisano sudjelovanje u dijelu troškova zdravstvene zaštite u skladu s
odredbama članka 17. točke 2. do 6. Zakona o zdravstvenom osiguranju i
odredbama Odluke o opsegu prava na zdravstvenu zaštitu iz osnovnog zdravstvenog
osiguranja za 2006. godinu.

Za osiguranu osobu koja nije oslobođena
sudjelovanja, a osigurana je u dopunskom zdravstvenom osiguranju, propisanu
visinu sudjelovanja u dijelu troškova zdravstvene zaštite iz osnovnog
zdravstvenog osiguranja utvrđenu u skladu sa stavkom 1. ovog članka, kao i
cijenu usluge obrade računa dopunskog zdravstvenog osiguranja s upisom podataka
na magnetski medij, obračunatu u skladu s odredbama Popisa postupaka, te
vrijednosti boda za bolničku i specijalističko-konzilijarnu
zdravstvenu zaštitu utvrđenoj u skladu s odredbama Odluke o ugovaranju,
ustanova, odnosno privatnik naplaćuje od dopunskog zdravstvenog osiguranja.

Članak 10.

Radnici ustanove, doktori medicine i stomatologije,
odnosno privatnici obvezni su osiguranoj osobi prilikom korištenja zdravstvene
zaštite naplatiti administrativnu pristojbu u skladu s odredbama članka 18.a.
Zakona o zdravstvenom osiguranju i Odluke o iznosu administrativne pristojbe
koja se plaća prilikom korištenja zdravstvene zaštite (»Narodne novine« broj:
111/05.).

Administrativna pristojba prihod je Zavoda u
skladu s odredbama Zakona o zdravstvenom osiguranju.

Sredstva naplaćena osnovom administrativne
pristojbe zdravstvena ustanova, odnosno privatnik obvezan je jednom mjesečno,
najkasnije do 5. u mjesecu za prethodni mjesec uplatiti na račun proračuna
Republike Hrvatske broj: 1001005-1863000160, pozivom na broj odobrenja u pretpolje (model): »64«, a u polje: 5002-26362– šifra
zdravstvene ustanove, odnosno ordinacije privatnika (9 brojeva).«

Zdravstvene ustanove, odnosno privatnici obvezni
su uz redovna mjesečna izvješća dostaviti i mjesečno izvješće o naplaćenim
administrativnim pristojbama, mjesečnu rekapitulaciju uplatnica i fotokopiju
potvrde o uplati naplaćenih administrativnih pristojbi na račun proračuna
Republike Hrvatske.

*8. Nadzor nad izvršavanjem ugovornih obveza ustanove,
odnosno privatnika*

Članak 11.

Zavod je obvezan tijekom ugovornog razdoblja
provoditi kontrolu izvršavanja ugovornih obveza ustanove, odnosno privatnika.

Kontrola se provodi u skladu s odredbama zakona
i općih akata Zavoda na sljedeći način:

– pregledom i provjerom pravne, financijske i
medicinske dokumentacije u ustanovi, odnosno kod privatnika

– pregledom i provjerom dostavljene
dokumentacije u ustrojstvenim jedinicama Zavoda zbog provjere istinitosti
(točnosti) podataka koji se dostavljaju Zavodu.

Kontrolu iz stavka 2. podstavka 1. ovog članka
Zavod, u pravilu, provodi uz prethodnu najavu, a iznimno bez najave u poslovnom
prostoru ustanove, odnosno privatnika uz obveznu prisutnost predstavnika
ustanove, odnosno privatnika.

Prilikom provođenja kontrole izvršavanja
ugovornih obveza ustanove, odnosno privatnika Zavod je obvezan posebno voditi
računa o ostvarivanju prava osiguranih osoba Zavoda na zdravstvenu zaštitu iz
osnovnog zdravstvenog osiguranja, odnosno o namjenskom korištenju sredstava
dobivenih od Zavoda za tu namjenu prema sklopljenom ugovoru.

O izvršenoj kontroli ovlašteni radnik Zavoda
obvezno sastavlja zapisnik u 2 primjerka s kratkim sadržajem obuhvata kontrole.
Jedan primjerak zapisnika nakon obavljene kontrole uručuje se ugovornom
subjektu kod kojeg je kontrola provedena.

Nakon obavljene kontrole i kontrolom pribavljene
dokumentacije sastavlja se izvješće o utvrđenom činjeničnom stanju (u
ordinaciji, laboratoriju, ljekarni i sl.) sa
zaključcima i prijedlogom mjera.

Izvješće o obavljenoj kontroli dostavlja se
ustanovi, odnosno privatniku na koje imaju pravo uložiti prigovor Zavodu u roku
od 8 dana od dana zaprimanja izvješća.

Zavod je obvezan u roku od 15 dana od dana
zaprimanja prigovora ocijeniti osnovanost prigovora i o rezultatu pisano
izvijestiti ustanovu, odnosno privatnika.

U slučajevima kada ustanova – zdravstveni
radnici ustanove, odnosno privatnik upute osiguranu osobu Zavoda da osobno o
svom trošku nabavi lijek, potrošni ili ugradbeni
materijal koji su bili obvezni osigurati za provođenje ugovorene zdravstvene
zaštite, te kada rješenje Zavoda o nadoknadi troškova osiguranoj osobi,
temeljeno na svoj potrebnoj medicinskoj i drugoj dokumentaciji kao i očitovanju
ustanove, odnosno privatnika, postane pravomoćno i izvršno, ustanova, odnosno
privatnik suglasni su da Zavod ima pravo umanjiti naredni mjesečni iznos za
ustanovu, odnosno prvi dospjeli račun privatniku za iznos troškova Zavoda s te
osnove, a o čemu će Zavod pisano izvijestiti ustanovu, odnosno privatnika.

*9. Redovne izmjene ugovora tijekom ugovornog razdoblja*

Članak 12.

Ako tijekom ugovornog razdoblja dođe do promjene
cijena iz Odluke o ugovaranju, neće se posebnim dodacima ugovoru mijenjati
novčani iznos cijena iz ugovora, već će se o novoutvrđenim novčanim iznosima u
skladu s izmjenama ili dopunama Odluke o ugovaranju izvijestiti ustanova,
odnosno privatnik.

Novoutvrđeni iznosi iz stavka 1. ovog članka
primjenjuju se od dana primjene izmjena ili dopuna Odluke o ugovaranju.

*10. Rješavanje prijepornih pitanja*

Članak 13.

Prijeporna pitanja proizišla iz ugovornog odnosa
Zavoda i ustanove, odnosno privatnika ugovorne strane rješavati će dogovorno.

U slučaju nemogućnosti dogovora prijeporna
pitanja rješavaju se putem arbitraže, osim u slučajevima ugovorom propisanog
trenutačnog raskida ugovora.

Arbitražu iz stavka 2. ovog članka sačinjavaju
dva predstavnika Zavoda, jedan predstavnik nadležne komore i jedan predstavnik
ustanove, odnosno privatnika.

Predsjednika arbitraže imenuje ministarstvo
nadležno za zdravstvo.

Pokretanje postupka pri arbitraži ne prekida rok
utvrđen za raskid ugovora, osim ako se ugovorne strane nakon donijete odluke
arbitraže ne dogovore drukčije.

Odluka arbitraže obvezuje ugovorne strane.

Ugovorna strana nezadovoljna odlukom arbitraže
može u roku od 30 dana od dana donošenja odluke pokrenuti sudski spor pri
nadležnom sudu.

III. PRIMARNA RAZINA
ZDRAVSTVENE DJELATNOSTI

1. PRAVILA I OPĆI UVJETI
UGOVARANJA ZA SVE DJELATNOSTI PRIMARNE ZDRAVSTVENE ZAŠTITE

Članak 14.

Odredbe članka 3. do 13. ovih Pravila ugovaranja
u svezi s pravima i obvezama ustanove, odnosno privatnika koje se odnose na sve
razine zdravstvene djelatnosti, primjenjuju se i na ustanove, odnosno
privatnike na razini primarne zdravstvene zaštite uz pravila i opće uvjete
ugovaranja utvrđene u glavi III. ovih Pravila ugovaranja.

*1.1. Osiguranje zamjene*

Članak 15.

Ustanova je obvezna u slučaju spriječenosti
svojih radnika, doktora medicine i stomatologije, te magistara farmacije u
obavljanju ugovorenih zdravstvenih djelatnosti osigurati zamjenu, a kada
spriječenost traje duže od 15 dana obvezna je o tome izvijestiti nadležni
područni ured Zavoda putem tiskanice koja je sastavni dio ovih Pravila
ugovaranja.

Privatnik je obvezan u slučaju svoje
spriječenosti u provođenju ugovorene zdravstvene zaštite osigurati zamjenu u
skladu s odredbom članka 148. Zakona o zdravstvenoj zaštiti, a kada će spriječenost
predvidivo trajati duže od 15 dana obvezan je o tome, odmah nakon saznanja,
izvijestiti nadležni područni ured Zavoda putem tiskanice iz stavka 1. ovog
članka.

*1.2. Dežurstvo i pripravnost*

Članak 16.

Privatnik je obvezan na području doma zdravlja,
odnosno organizacijske jedinice županijskog doma zdravlja u kojem se hitna
medicinska pomoć provodi dežurstvom ili pripravnošću, odnosno dežurstvom u
stomatološkoj zdravstvenoj zaštiti podjednako sudjelovati u dežurstvu ili
pripravnosti s doktorima opće/obiteljske medicine, odnosno doktorima
stomatologije, a za posebna dežurstva ustrojena odlukom županije/Grada Zagreba
i s doktorima specijalistima pedijatrima radnicima doma zdravlja, odnosno s
ugovornim privatnicima iste djelatnosti s područja tog doma zdravlja, odnosno
organizacijske jedinice županijskog doma zdravlja i to prema ustrojstvu i
rasporedu koji određuje ravnatelj doma zdravlja.

Dom zdravlja je obvezan, na osnovi međusobno
sklopljenog ugovora, isplatiti novčanu naknadu privatniku koji sudjeluje u
dežurstvu i pripravnosti.

Sredstva za novčanu naknadu iz stavka 2. ovog
članka osiguravaju se u okviru sredstava ugovorenih za tu djelatnost sa
Zavodom.

*1.3. Osiguranje potrebnih lijekova*

Članak 17.

Ustanova za svoje radnike doktore medicine i
stomatologije, odnosno privatnik, obvezni su za provođenje ugovorene
zdravstvene zaštite osigurati osiguranim osobama Zavoda lijekove utvrđene vrijedećom Odlukom o utvrđivanju Liste lijekova lijekova Hrvatskog zavoda za zdravstveno osiguranje (u
daljnjem tekstu: Lista lijekova Zavoda), a koji se mogu primjenjivati na razini
primarne zdravstvene zaštite i označeni su na Listi lijekova Zavoda oznakom
(++), a ne mogu se propisivati na recept.

Zavod se obvezuje platiti ustanovi, odnosno
privatniku lijekove iz stavka 1. ovog članka na osnovi ispostavljenog računa,
uz suglasnost ovlaštenog radnika područnog ureda Zavoda o medicinskoj
opravdanosti primjene lijeka.

Ustanova, odnosno privatnik obvezuje se dio
mjesečnih novčanih sredstava dobivenih na osnovi sklopljenog ugovora koristiti
za nabavu, u ordinacijama doktora medicine i stomatologije, potrebnog potrošnog
materijala i lijekova s Liste lijekova Zavoda koji se mogu koristiti i na
razini primarne zdravstvene zaštite, a označeni su na Listi lijekova Zavoda
oznakom (+). Ustanova, odnosno privatnik obvezni su u svakom trenutku na
zahtjev ovlaštenog radnika Zavoda omogućiti uvid u dokumentaciju o izvršenoj
nabavi tog potrošnog materijala, odnosno lijekova.

*1.4. Propisivanje lijekova*

Članak 18.

Radnici ustanove, doktori medicine i
stomatologije, odnosno privatnik obvezni su prilikom propisivanja lijekova na
recept pridržavati se smjernica iz Liste lijekova i potvrđenih kliničkih
smjernica.

Radnici ustanove, doktori medicine i
stomatologije, odnosno privatnik, rukovodeći se kliničkim smjernicama, načelima
farmakoekonomike, te vodeći računa o interakcijama i
kontraindikacijama, osiguranoj osobi Zavoda mogu propisati i lijek različit od
lijeka koji je preporučio doktor specijalist, vodeći računa o tome da se radi o
lijeku istog razreda učinkovitosti u odgovarajuće jakim dozama.

Zdravstveni radnici ustanove, odnosno privatnik
ne smiju propisivati lijekove na recept osiguranoj osobi Zavoda koja se nalazi
na bolničkom liječenju.

Zdravstveni radnici ustanove, odnosno privatnik
ne mogu, osiguranim osobama Zavoda, koje su uključene u klinička ispitivanja
lijekova, na teret osnovnog zdravstvenog osiguranja propisivati lijekove i
dijagnostičke postupke koji su vezani uz klinička ispitivanja.

Ustanova, odnosno privatnik obvezni su prilikom
propisivanja lijekova koji su na Listi lijekova Zavoda označeni slovima »RS«,
kao i za druge lijekove koji se propisuju na prijedlog doktora specijalista,
upisati u za to predviđenu rubriku na tiskanici recepta, šifru doktora
specijalista koji je lijek preporučio.

*1.5 Kontrolni pregledi, dijagnostička obrada i utvrđivanje
prava na bolovanje*

Članak 19.

Upućivanje na kontrolne preglede i daljnju
dijagnostičku obradu nakon provedene specijalističko-konzilijarne
zdravstvene zaštite, kao i utvrđivanje prava na bolovanje u nadležnosti je
izabranog doktora primarne zdravstvene zaštite, uz uvažavanje stručnih
kriterija i dogovor s odgovarajućim specijalistom.

*1.6. Recepti i uputnice*

Članak 20.

Zavod je obvezan za svaki ugovoreni tim doktora medicine
i stomatologije, osnovom ugovorene vrste djelatnosti i ugovorenog broja
osiguranih osoba, izdavati za tromjesečna razdoblja, počevši od dana
potpisivanja ugovora, potreban broj brojčanooznačenih
tiskanica recepata i uputnica, utvrđen u članku 11. u tablici 4. Pravilnika o
standardima.

Ustanova za svoje radnike, doktore medicine i
stomatologije, odnosno privatnik obvezni su pratiti broj izdanih uputnica za
specijalističko-konzilijarnu i bolničku zdravstvenu
zaštitu po osiguranim osobama na za to propisanim dnevnim i mjesečnim
izvješćima.

Iznimno od odredbe stavka 1. ovog članka,
doktorima medicine i stomatologije na osnovi pisanog zahtjeva ustanove, odnosno
privatnika, te uz suglasnost ovlaštenog radnika područnog ureda Zavoda može se,
u medicinski opravdanim slučajevima, odobriti izdavanje dodatne količne tiskanica uputnica, odnosno recepata.

Pogrešno ispunjene tiskanice recepata i uputnica
doktora medicine i stomatologije ustanova, odnosno privatnik obvezni su vratiti
područnom uredu Zavoda uz mjesečno izvješće.

*1.7. Praćenje potrošnje sredstava za lijekove koji se
propisuju na recept*

Članak 21.

Radi praćenja potrošnje sredstava za lijekove
koji se propisuju na recept, člankom 16. stavkom 2. Odluke o ugovaranju
utvrđeni su prosječni iznosi sredstava za lijekove po dobnim skupinama i po
spolu osiguranih osoba u djelatnosti opće/obiteljske medicine, zdravstvene
zaštite predškolske djece i zdravstvene zaštite žena.

Zavod je obvezan mjesečno pratiti potrošnju
sredstava za propisane lijekove na recept po izabranom doktoru, obavljati
kontrolu o utrošku i osnovom izvješća o potrošnji (mjesečnog, tromjesečnog i
godišnjeg) poduzimati mjere iz svoje nadležnosti utvrđene ugovorom.

Upravno vijeće Zavoda posebnom odlukom, uz
prethodno mišljenje Hrvatske liječničke komore i suglasnost Ministarstva
zdravstva i socijalne skrbi utvrđuje provedbeni protokol kojim se određuje
kriteriji za moguće nagrađivanje i kažnjavanje doktora ugovorenih u djelatnosti
opće/obiteljske medicine, zdravstvene zaštite predškolske djece i zdravstvene
zaštite žena, za odstupanje u potrošnji novčanih sredstava za lijekove
propisane na recept.

*1.8. Uputnica za laboratorijsku dijagnostiku na razini
primarne zdravstvene zaštite*

Članak 22.

Radnici ustanove, doktori medicine, odnosno
privatnici obvezni su osigurane osobe Zavoda upućivati na pretrage primarne
laboratorijske dijagnostike putem tiskanice »Uputnica za laboratorij primarne
zdravstvene zaštite« koja je sastavni dio ovih Pravila ugovaranja.

*1.9. Nalozi za sanitetski prijevoz*

Članak 23.

Zavod je obvezan tijekom ugovornog razdoblja
izdavati ustanovi, odnosno privatniku potreban broj brojčanooznačenih
tiskanica naloga za sanitetski prijevoz.

*1.10. Preventivni pregledi*

Članak 24.

U djelatnosti opće/obiteljske medicine, kao i
djelatnosti laboratorijske dijagnostike, ustanova sa svojim radnicima, odnosno
privatnik obvezni su tijekom ugovornog razdoblja obavljati preventivne preglede
osoba starijih od 50 godina, kod kojih u zadnje 3 godine nije izvršen klinički
pregled i/ili dijagnostička obrada.

Način organiziranja i redoslijed pozivanja
osiguranih osoba iz stavka 1. ovog članka određuje ugovorni doktor poštujući
pri tome prednost osoba starijih od 60 godina, ako ne postoje epidemiološki ili
drugi razlozi za drugačije postupanje ugovornog doktora.

Preventivni pregled u općoj/obiteljskoj medicini
obuhvaća postupke utvrđene u tiskanici »Izvješće o provedenom preventivnom
pregledu osigurane osobe starije od 50 godina«, koja je sastavni dio ovih
Pravila ugovaranja.

Preventivni pregled u laboratorijskoj dijagnostici
obuhvaća dijagnostičke pretrage: sedimentacija, hemoglobin, glukoza i hemokult. Za upućivanje na rečene dijagnostičke pretrage
koristi se tiskanica uputnice iz članka 22. ovih Pravila ugovaranja.

Radnici ustanove, izabrani doktori opće/obiteljske
medicine, odnosno privatnik opće/obiteljske medicine nakon obavljenog
preventivnog pregleda obvezan je ispuniti tiskanicu iz stavka 3. ovog članka u
dva primjerka, te osiguranoj osobi uručiti pisane upute o ponašanju na osnovi
utvrđenog zdravstvenog nalaza.

Jedan primjerak tiskanice iz stavka 5. ovog
članka ustanova, odnosno privatnik obvezno dostavljaju nadležnom županijskom
zavodu za javno zdravstvo, a Zavodu obavijest o obavljenim preventivnim
pregledima na tiskanici »Potvrda o izvršenom preventivnom pregledu«, koja je
sastavni dio ovih Pravila ugovaranja.

*1.11. Organiziranje prikupljanja laboratorijskih uzoraka*

Članak 25.

Ustanova za svoje radnike, doktore medicine,
odnosno privatnik doktor medicine može dogovorno s medicinsko-biokemijskim laboratorijem,
koji provodi laboratorijske usluge na razini primarne zdravstvene zaštite na
području ustanove, odnosno ordinacije privatnika, u ordinaciji doktora medicine
organizirati vađenje krvi, odnosno prikupljanje laboratorijskih uzoraka, za što
je laboratorij obvezan ustanovi, odnosno privatniku osigurati odgovarajući broj
vacutainera, odnosno drugoga odgovarajućeg potrošnog
materijala, kao i dnevni prijevoz prikupljenih uzoraka iz ordinacije doktora
medicine u laboratorij.

*1.12. Zdravstvena zaštita na osnovi međunarodnih ugovora o
socijalnom osiguranju*

Članak 26.

Ustanova, odnosno privatnik obvezni su za
izvršenu zdravstvenu zaštitu u skladu s odredbama članka 8. Odluke o ugovaranju
sačiniti pojedinačne račune u skladu s odredbama članka 42. Odluke o
ugovaranju, te ih dostaviti Zavodu do 5. u mjesecu za prethodni mjesec na
daljnju obradu radi izvršavanja obveza Zavoda u skladu sa sklopljenim
međunarodnim ugovorima o socijalnom osiguranju.

Za osigurane osobe iz članka 8. stavka 2. Odluke
o ugovaranju pružena zdravstvena zaštita plaća se prema odredbama članka 31.
Odluke o ugovaranju, tj. primjenom iznosa po
osiguranoj osobi, a ustanova, odnosno privatnik obvezni su radi evidencije
troškova dostavljati Zavodu račune na način utvrđen stavkom 1. ovog članka.

Za osigurane osobe iz članka 8. stavka 3. Odluke
o ugovaranju računi se ispostavljaju na način kako je to utvrđeno u članku 8.
stavku 3. ovih Pravila ugovaranja.

*1.13. Izvješća*

Članak 27.

Ustanova, odnosno privatnik obvezni su uredno
voditi svu potrebnu dokumentaciju.

Zbog potrebe praćenja rada, ustanova-radnici
ustanove, odnosno privatnik obvezni su voditi dnevna izvješća prema šiframa iz
Popisa postupaka, te na osnovi njih sastavljati mjesečna izvješća koja
dostavljaju područnom uredu Zavoda najkasnije do 5. u mjesecu za prethodni
mjesec.

Dnevna i mjesečna izvješća ispunjavaju se na
propisanim tiskanicama.

Posebno mjesečno izvješće o utrošku novčanih
sredstava za lijekove iz članka 17. stavka 2. i 3. ovih Pravila ugovaranja
ustanova, odnosno privatnik obvezni su dostaviti za svaki tim posebice
nadležnom područnom uredu Zavoda najkasnije do 5. u mjesecu za prethodni
mjesec.

Ustanova, odnosno privatnik obvezni su uz
mjesečna izvješća iz stavka 2. ovog članka dostaviti i mjesečno izvješće
(rekapitulaciju) o podnesenim prijavama iz članka 6. ovih Pravila ugovaranja.

Izvješće iz stavka 5. ovog članka mora
sadržavati ime i prezime osigurane osobe, oznaku uzroka i evidencijski broj
Prijave.

Ako ustanova, odnosno privatnik nisu imali
evidentiranu niti jednu Prijavu iz članka 6. ovih Pravila ugovaranja obvezni su
u redovnom mjesečnom izvješću to naznačiti.

Zavod je obvezan mjesečno izvješćivati ustanovu,
odnosno privatnika o promjeni u broju osiguranih osoba, o promjeni u broju
osiguranih osoba po dobnim skupinama radi utvrđivanja mogućeg iznosa utroška
sredstava za lijekove koji se propisuju na recept, o promjeni u broju
osiguranika u djelatnosti opće/obiteljske medicine koji mogu ostvarivati prava
na naknadu plaće zbog bolovanja, te o novčanom iznosu utrošenih sredstava za
lijekove propisane na recept, po doktoru.

2. PRAVILA I OPĆI UVJETI
UGOVARANJA ZA POJEDINE DJELATNOSTI PRIMARNE RAZINE ZDRAVSTVENE ZAŠTITE

*2.1. Opća/obiteljska medicina, zdravstvena zaštita
predškolske djece, zdravstvena zaštita žena*

2.1.1. Praćenje stope
bolovanja

Članak 28.

Doktori medicine, radnici ustanove, odnosno
privatnici obvezni su pri određivanju dužine trajanja bolovanja postupati prema
pravilima liječničke struke i pridržavati se odredaba Pravilnika o rokovima
najduljeg trajanja bolovanja (»Narodne novine« broj 5/03., u daljnjem tekstu:
Pravilnik o bolovanju) ovisno o obliku i tijeku bolesti, odnosno zahvaćenosti
organa, organskog sustava, općem stanju i tjelesnoj kondiciji osiguranika, a u
pojedinim slučajevima ovisno i o radnim uvjetima, te zahtjevima osiguranikova radnog mjesta.

Ustanova, odnosno privatnik obvezni su u
djelatnosti opće/obiteljske medicine pratiti ukupnu stopu bolovanja i stopu
bolovanja za koju se naknada plaće za bolovanje isplaćuje na teret sredstava
Zavoda na tiskanici »Izvješće o stopi bolovanja«, koja je sastavni dio ovih
Pravila ugovaranja.

Radi praćenja stope bolovanja i promptnog
poduzimanja odgovarajućih mjera u slučaju izrazitijeg porasta stope bolovanja,
koja bi se mogla odraziti na planirane izdatke Zavoda prema toj osnovi, a u
skladu s ugovornim obvezama ustanova, odnosno privatnik obvezni su u
djelatnosti opće/obiteljske medicine voditi računa da prosječna ukupna stopa
bolovanja, iskazana po tromjesečnim razdobljima tijekom godine za svaki tim,
neće biti viša od 3,5%. Za nastala prekoračenja izabrani doktor opće/obiteljske
medicine obvezan je priložiti obrazloženje.

2.1.2. Zbrinjavane
osigurane osobe Zavoda – teškog bolesnika

Članak 29.

Doktor medicine, radnik ustanove, odnosno
privatnik obvezni su nakon primitka obavijesti bolničke zdravstvene ustanove o
datumu otpuštanja osigurane osobe sa bolničkog liječenja, kada se radi o teškom
bolesniku za kojeg je potrebno utvrditi uvjete i način daljnjeg pružanja
zdravstvene zaštite kod kuće, odmah, a najkasnije u roku od 24 sata od dana
otpusta iz bolnice uputiti patronažnu sestru osiguranoj osobi.

Patronažna sestra obvezna je sastaviti izvješće
u pisanom obliku o stanju osigurane osobe kojim ujedno, ako postoji potreba,
utvrđuje plan zdravstvene njege i odmah ga dostavlja izabranom doktoru kako bi
mogao nakon obavljene kućne posjete dati prijedlog za provođenje zdravstvene
njege.

Doktor medicine, radnik ustanove, odnosno
privatnik nakon izvršenog pregleda i utvrđenog medicinskog stanja osigurane
osobe, predlaže postupke zdravstvene njege u skladu s Popisom postupaka i
utvrđenog stanja iz članka 4. Pravilnika o uvjetima i načinu ostvarivanja prava
iz osnovnog zdravstvenog osiguranja za provođenje zdravstvene njege (»Narodne
novine« broj 76/02. – u daljnjem tekstu: Pravilnik o njezi), te određuje
vremensko razdoblje provođenja zdravstvene njege.

Izvješće o stanju osigurane osobe, te plan
početka odnosno produženja zdravstvene njege patronažna sestra upisuje u
tiskanicama »Izvješće/plan patronažne sestre« koje su sastavni dio ovih Pravila
ugovaranja.

Doktor medicine, radnik ustanove, odnosno
privatnik obvezni su svaku propisanu, te odobrenu zdravstvenu njegu od strane
liječničkog povjerenstva Zavoda prijaviti nadležnoj patronažnoj službi, a za
provođenje zdravstvene njege odrediti ustanovu, odnosno privatnika ugovorene za
područje tog grada/općine.

2.1.3. Sudjelovanje u
radu rodilišta doma zdravlja

Članak 30.

Doktori medicine-radnici doma zdravlja, odnosno privatnici
ugovoreni u djelatnosti zdravstvene zaštite žena i zdravstvene zaštite
predškolske djece na području doma zdravlja, odnosno organizacijske jedinice
županijskog doma zdravlja koji ima organizirano rodilište u stacionaru doma
zdravlja obvezni su sudjelovati u radu rodilišta prema rasporedu koji određuje
ravnatelj doma zdravlja.

Dom zdravlja je obvezan, na osnovi međusobno
sklopljenog ugovora, isplatiti novčanu naknadu privatniku iz stavka 1. ovog
članka koji sudjeluje u radu rodilišta.

Sredstva za novčanu naknadu iz stavka 2. ovog
članka osiguravaju se u okviru sredstava ugovorenih za tu djelatnost sa
Zavodom.

2.1.4. Ispostavljanje
posebnih pojedinačnih računa

Članak 31.

Ustanova, odnosno privatnik obvezni su
pojedinačne račune iz članka 6. i članka 8. ovih Pravila ugovaranja,
dostavljati Zavodu do 5. u mjesecu za prethodni mjesec:

– radi evidentiranja troškova u skladu s člankom
71. Zakona o zdravstvenom osiguranju, za slučajeve iz članka 6. stavka 1.
podstavka 1. i 2. ovih Pravila ugovaranja.

– radi provedbe postupka naknada štete u skladu
s člankom 118. Zakona o zdravstvenom osiguranju, za slučajeve iz članka 6.
stavka 1. podstavka 3. i 4. ovih Pravila ugovaranja

– radi izvršavanja obveza Zavoda prema
međunarodnim ugovorima o socijalnom osiguranju za slučajeve iz članka 8. ovih
Pravila ugovaranja.

*2.2. Patronažna zdravstvena zaštita*

2.2.1. Obveze ustanove –
patronažne sestre

Članak 32.

Ustanova je obvezna patronažnu zdravstvenu
zaštitu provoditi u skladu s programom mjera patronažne zdravstvene zaštite
propisane odredbama Plana i programa mjera, te u skladu s člankom 6. stavkom 3.
i člankom 10. Pravilnika o njezi.

Ustanova je obvezna utvrditi raspored
nadležnosti svake pojedine patronažne sestre na način da definira zemljopisno
područje (grad, gradska četvrt, ulica, općina, naselje) na kojem će obavljati
svoju djelatnost.

Patronažna sestra je obvezna utvrditi stanje
zdravstvenog i socijalnog statusa svih obitelji na području svoje nadležnosti
radi utvrđivanja prioriteta patronažne zdravstvene zaštite.

Na osnovi utvrđenog stanja iz stavka 3. ovog
članka patronažna sestra izrađuje plan rada u skladu s utvrđenim potrebama
(trudnice, novorođenčad, kronični i drugi teški bolesnici, itd.),
obavlja rad u malim grupama jednom tjedno u prostorijama doma zdravlja,
prostorijama lokalne samouprave ili dječjih vrtića s temama iz područja
primarne, sekundarne i tercijarne prevencije, surađuje s izabranim doktorima
primarne zdravstvene zaštite, te organizira i koordinira rad s velikim grupama
osiguranih osoba.

Patronažna sestra je obvezna o svom radu, u
skladu s utvrđenim planovima, izvještavati izabranog doktora primarne
zdravstvene zaštite na tiskanicama iz članka 29. ovih Pravila ugovaranja.

Ustanova je obvezna voditi računa da patronažna sestra
kontrolira provedbu zdravstvene njege, te da, ovisno o utvrđenom socijalnom
statusu osigurane osobe, po potrebi izvijesti i socijalnu službu kako bi
poduzela mjere iz svoje nadležnosti.

Patronažna sestra obvezna je »Mjesečno izvješće
o provedenoj zdravstvenoj njezi u kući«, koje joj dostavlja zdravstvena njega
proslijediti izabranom doktoru.

2.2.2. Izvješća

Članak 33.

Ustanova je obvezna uredno voditi svu potrebnu
dokumentaciju, te sastavljati i dostavljati izvješća Zavodu u skladu s člankom
27. stavkom 2. i. 3. ovih Pravila ugovaranja.

*2.3. Stomatološka zdravstvena zaštita (polivalentna)*

2.3.1. Obveze ustanove,
odnosno privatnika

Članak 34.

Ustanova za svoje radnike, doktore
stomatologije, odnosno privatnik, obvezni su:

– pri provođenju stomatološke zdravstvene
zaštite svaku osiguranu osobu do navršenih 25 godina života, koja se tijekom
kalendarske godine nije javila niti jednom na pregled, pozvati na preventivni
pregled i sanirati uočenu patologiju

– za svaku osiguranu osobu obvezno voditi
zdravstveni karton koji mora sadržavati status zubi osigurane osobe

– prilikom svakog posjeta osigurane osobe
ordinaciji u zdravstveni karton potanko upisati stomatološke postupke, odnosno zahvate
koji su tom prilikom učinjeni, te koji su materijali upotrijebljeni, uz posebnu
naznaku koji se postupci, odnosno materijali osiguravaju iz sredstava osnovnog
zdravstvenog osiguranja

– upisati u zdravstveni karton osigurane osobe
izdane recepte i uputnice s naznakom razloga izdavanja

– zahtijevati od osigurane osobe da potpisom u
zdravstvenom kartonu potvrde suglasnost za osobno snošenje troškova koji su
izvan standarda prava na zdravstvenu zaštitu iz osnovnog zdravstvenog
osiguranja

– obvezno izdati račun osiguranoj osobi Zavoda
za zdravstvenu uslugu koju je osobno snosila.

Račun se izdaje u 2 primjerka, od kojih se jedan
izdaje osiguranoj osobi, a drugi zadržava doktor stomatolog za ustanovu,
odnosno privatnik.

Troškovi zubotehničara nadoknađuju se ustanovi,
odnosno privatniku osnovom ispostavljenih osobnih računa, a prema ovjerenim
potvrdama o potrebi izrade ili popravka stomatološkog pomagala.

Ustanova, odnosno privatnik obvezuju se platiti
zubotehničaru troškove za izrađeno stomatološko-protetsko
pomagalo odmah, odnosno najkasnije u roku do 5 dana računajući od dana
zaprimanja sredstava Zavoda za ispostavljene i priznate osobne račune za
izrađeno stomatološko-protetsko pomagalo.

2.3.2. Izvješća

Članak 35.

U izvješću iz članka 27. ovih Pravila ugovaranja
ustanova za svoje radnike, doktore stomatologije, odnosno privatnik obvezni su
posebno:

– iskazivati izvršenje rada u dijelu izrade
stomatološko-protetskih pomagala u skladu s pravima
osiguranih osoba Zavoda utvrđenih Pravilnikom o uvjetima i načinu ostvarivanja
prava na ortopedska i druga pomagala i odredbama članka 11. Pravilnika o
standardima

– iskazivati izvršenje rada u dijelu obveznih
preventivnih postupaka prema odredbama članka 11. Pravilnika o standardima.

– iskazivati izvršenje rada u dijelu kurativne i
palijativne stomatološke zdravstvene zaštite.

Ustanova za svoje radnike, doktore
stomatologije, odnosno privatnik obvezni su izvješća o izvršenju rada u dijelu
izrade stomatološko-protetskih pomagala dostaviti
Zavodu u roku iz članka 27. ovih Pravila ugovaranja.

*2.4. Zdravstvena njega*

2.4.1. Obveze ustanove,
odnosno privatnika

Članak 36.

Ustanova, odnosno privatnik obvezni su provoditi
zdravstvenu njegu u skladu s prihvaćenom ponudom na natječaj za provođenje
zdravstvene njege u kući na području utvrđenom Osnovnom mrežom zdravstvene
djelatnosti (»Narodne novine« 188/04., u daljnjem tekstu: Mreža), a u skladu s
odredbama Pravilnika o njezi.

Ustanova, odnosno privatnik obvezni su
zdravstvenu njegu provoditi u skladu s odobrenjem liječničkog povjerenstva
Zavoda, po uputama i pod stručnim nadzorom izabranog doktora primarne
zdravstvene zaštite i patronažne sestre.

Ustanova, odnosno privatnik provode zdravstvenu
njegu u okviru 40 radnih sati tjedno po radniku ustanove, odnosno privatniku.

2.4.2. Izvješća

Članak 37.

Ustanova, odnosno privatnik obvezni su, radi
praćenja izvršenja rada za ugovorenu uslugu provođenja zdravstvene njege,
redovito i uredno voditi i Zavodu dostavljati na za to propisanim tiskanicama
svu potrebnu dokumentaciju, dnevno izvješće po osiguranim osobama, broju i
vrsti pruženih postupaka, te broju sati pružene njege, odnosno broju bodova za
izvršene postupke posebice za svakog ugovorenog zdravstvenog radnika.

Ustanova, odnosno privatnik koji provodi
zdravstvenu njegu obvezni su najmanje jednom mjesečno predati izvješće
nadležnoj patronažnoj sestri o provedenim postupcima zdravstvene njege i stanju
osigurane osobe na tiskanici »Mjesečno izvješće o provedenoj zdravstvenoj njezi
u kući«, koja je sastavni dio ovih Pravila ugovaranja. Rečeno izvješće
patronažna sestra prosljeđuje izabranom doktoru.

Ustanova, odnosno privatnik dostavlja uz račun i
Prijedlog o provođenju zdravstvene njege u kući bolesnika i jedan primjerak
tiskanice iz stavka 2. ovog članka nadležnom područnom uredu Zavoda.

Zavod će mjesečno pratiti izvršenje zdravstvene
njege po izabranom doktoru, kontrolirati bodovno izvršenje u odnosu na standard
i osnovom izvješća o ostvarenom izvršenju poduzimati odgovarajuće mjere iz
svoje nadležnosti u skladu sa sklopljenim ugovorom o provođenju primarne
zdravstvene zaštite iz osnovnog zdravstvenog osiguranja.

2.4.3. Redovne izmjene
ugovora tijekom ugovornog razdoblja

Članak 38.

Ako tijekom ugovornog razdoblja, na područjima
gdje Mreža zdravstvene djelatnosti zdravstvene njege nije popunjena ili je
popunjena do potrebnog broja medicinskih sestara utvrđenog Mrežom, u ustanovi,
odnosno kod privatnika nastane promjena osobe radnika, ustanova, odnosno
privatnik obvezni su dostaviti područnom uredu Zavoda nadležnom prema sjedištu
u stanove, odnosno privatnika pisano izvješće kojem je radniku prestao radni
odnos, te ime i prezime novog radnika s preslikom njegove svjedodžbe o
završenom stupnju obrazovanja, sklopljenog ugovora o radu, dokaza o položenom
stručnom ispitu i odobrenja za samostalan rad nadležne komore radi sklapanja
dodatka ugovoru.

Ako tijekom ugovornog razdoblja na područjima
gdje je Mreža zdravstvene djelatnosti zdravstvene njege popunjena iznad
potrebnog broja medicinskih sestara utvrđenog Mrežom dođe do promjene broja radnika
u odnosu na ugovoreni broj radnika na način da se smanji broj medicinskih
sestara koje provode zdravstvenu njegu, Zavod će pisanim dodatkom ugovoru
ugovoriti nastalu promjenu radi potrebe usklađivanja broja ugovorenih
izvršitelja s potrebnim brojem izvršitelja utvrđenih Mrežom.

Odredbe stavka 2. ovog članka ne odnose se na
privatnika i ustanovu koja ima do dvije zaposlene medicinske sestre koje
provode zdravstvenu njegu.

*2.5. Laboratorijska dijagnostika*

2.5.1. Obveze ustanove,
odnosno privatnika

Članak 39.

Ustanova, odnosno privatnik obvezni su provoditi
za osigurane osobe Zavoda laboratorijske pretrage (laboratorijsko-dijagnostičke
postupke) na razini primarne zdravstvene zaštite utvrđene člankom 11.
Pravilnika o standardima.

Iznimno od stavka 1. ovog članka ustanova,
odnosno privatnik obvezni su na osnovi »Uputnice za laboratorij primarne
zdravstvene zaštite« izabranog doktora opće/obiteljske medicine iz članka 22.
ovih Pravila ugovaranja obaviti sljedeće dijagnostičke pretrage: sedimentacija,
hemoglobin, glukoza i hemokult.

Članak 40.

Ustanova, odnosno privatnik obvezni su u
dogovoru s ugovornom ustanovom, odnosno ugovornim privatnikom, na čijem
području provode laboratorijske usluge na razini primarne zdravstvene zaštite, a
radi prikupljanja laboratorijskih uzoraka i vađenje krvi u njihovim
ordinacijama, osigurati im odgovarajući broj vacutainera,
odnosno drugog potrošnog materijala, kao i dnevni prijevoz prikupljenih uzoraka
iz ordinacija u laboratorij.

2.5.2. Izvješća

Članak 41.

Ustanova, odnosno privatnik obvezni su uredno
voditi svu potrebnu dokumentaciju, te sastavljati i dostavljati izvješća Zavodu
u skladu s člankom 27. stavkom 2. i 3. ovih Pravila ugovaranja.

*2.6. Ljekarništvo*

2.6.1. Obveze ustanove,
odnosno privatnika

Članak 42.

Ustanova, odnosno privatnik obvezni su osigurati
lijekove s Liste lijekova Zavoda i zavojni materijal za potrebe kućnog
liječenja, odnosno zdravstvene njege, koji se osiguranim osobama Zavoda mogu
propisivati na recept u skladu s Pravilnik o načinu propisivanja, izdavanja i
naplaćivanja lijekova (»Narodne novine« broj 155/05., klasa: 025-04/06-01/58, urbroj: 338-01-01-06-1 od 23. veljače 2006. godine), te
ortopedska i druga pomagala u skladu s vrijedećim
Pravilnikom o ortopedskim i drugim pomagalima.

Članak 43.

Ustanova, odnosno privatnik obvezni su prilikom
izdavanja lijeka označiti na receptu šifru lijeka, cijenu lijeka s Liste
lijekova Zavoda, količinu lijeka, cijenu usluge utvrđene u skladu s člankom 37.
Odluke o ugovaranju, iznos na teret osnovnog zdravstvenog osiguranja, šifru
ustanove, odnosno privatnika, datum izdavanja lijeka, šifru ljekarnika, te
ovjeriti recept pečatom ustanove, odnosno privatnika i potpisom ljekarnika.

Ustanova, odnosno privatnik obvezuju se izdavati
lijekove na recept u skladu s odredbama Pravilnika o načinu razvrstavanja
lijekova te propisivanju i izdavanju lijekova (»Narodne novine« 123/05.).

Članak 44.

Ustanova, odnosno privatnik obvezni su na
magnetskom mediju dostavljati podatke unesene prilikom obrade recepata.

Za uslugu iz stavka 1. ovog članka Zavod je
obvezan platiti ustanovi, odnosno privatniku naknadu obračunatu u skladu s
odredbama Popisa postupaka i vrijednosti boda za ljekarništvo utvrđene Odlukom
o ugovaranju.

Članak 45.

Ustanova, odnosno privatnik obvezni su u slučaju
spriječenosti u pružanju ugovorenih ljekarničkih usluga zbog prestanka rada
ljekarne, ljekarničke jedinice ili depoa, odnosno nekog drugog razloga, pisano
izvijestiti nadležni područni ured Zavoda u roku od 48 sati od dana nastupanja
spriječenosti, odnosno prestanka rada.

Ustanova, odnosno privatnik obvezni su voditi
financijsko i materijalno knjigovodstvo u skladu sa zakonskim propisima.

*2.7. Djelatnost hitne medicinske pomoći*

Članak 46.

Odredbe članka 3. do 45. ovih Pravila
ugovaranja, u dijelu koji se odnose na opće uvjete ugovaranja, prava i obveze
ustanova, odnosno privatnika, opskrbe tiskanicama uputnica i recepata, vođenje
evidencija i dostavljanje izvješća, ispostavljanje računa, osiguravanje
lijekova s Liste lijekova Zavoda, ispostavljanja posebnih računa i drugo
odgovarajuće se primjenjuju i na ustanove koje provode djelatnost hitne
medicinske pomoći.

IV. SEKUNDARNA I
TERCIJARNA RAZINA ZDRAVSTVENE DJELATNOSTI

1. PRAVILA I OPĆI UVJETI
UGOVARANJA ZA DJELATNOST SEKUNDARNE I TERCIJARNE ZDRAVSTVENE ZAŠTITE

Članak 47.

Odredbe članaka 3. do 13. ovih Pravila
ugovaranja u svezi s pravima i obvezama ustanova, odnosno privatnika, koje se
odnose na sve razine zdravstvene zaštite, primjenjuju se i na ustanove, odnosno
privatnike na razini sekundarne i tercijarne zdravstvene zaštite uz pravila i
opće uvjete ugovaranja utvrđene u glavi IV. ovih Pravila ugovaranja.

*1.1. Obveze ustanove, odnosno privatnika*

Članak 48.

Ustanova, odnosno privatnik obvezni su ugovorenu
zdravstvenu zaštitu provoditi u skladu s prihvaćenom ponudom na natječaj za
provođenje specijalističko-konzilijarne zdravstvene
zaštite, odnosno bolničke sa specijalističko-konzilijarnom
zdravstvenom zaštitom, a maksimalno u okviru 40 radnih sati tjedno po radniku,
doktoru specijalistu, odnosno po ordinacijama specijalističko-konzilijarne zdravstvene zaštite i dijagnostičkim
jedinicama koji provode ugovorenu zdravstvenu zaštitu, a za bolničku
zdravstvenu zaštitu kroz 24 satno radno vrijeme u skladu sa Zakonom o
zdravstvenoj zaštiti.

Ustanova, odnosno privatnik obvezni su uskladiti
radno vrijeme svih ordinacija specijalističko-konzilijarne
zdravstvene zaštite, odnosno dijagnostičkih jedinica s odredbama Zakona,
Naredbe i Pravilnika o radnom vremenu, posebno vodeći računa da 20% ukupnog
kapaciteta rada (ordinacija/dijagnostičkih jedinica) radi radnim danom do 19
sati, u cilju osiguranja dostupnosti specijalističko-konzilijarne
zdravstvene zaštite radno aktivnim osiguranicima Zavoda.

Članak 49.

Ustanova, odnosno privatnik obvezni su pri
provođenju ugovorene zdravstvene zaštite pridržavati se utvrđenih postupnika predlaganja pojedinih dijagnostičkih postupaka.

Ustanova, odnosno privatnik ne smiju financirati
klinička ispitivanja lijekova i znanstvene projekte iz sredstava osnovnog
zdravstvenog osiguranja. Ustanova se obvezuje dostaviti Zavodu rješenje
ministra nadležnog za zdravstvo za provođenje kliničkih ispitivanja lijekova i
znanstvenih projekata.

*1.2. Osiguravanje zdravstvene zaštite osiguranim osobama
Zavoda*

Članak 50.

Ustanova, odnosno privatnik obvezni su osiguranu
osobu Zavoda upućenu radi korištenja bolničkog liječenja ili specijalističko-konzilijarne zdravstvene zaštite primiti na bolničko
liječenje ili specijalističko-konzilijarnu, odnosno
dijagnostičku obradu odmah, a najkasnije u roku od 30 dana od dana kad im se
osigurana osoba s uputnicom izabranog doktora prvi put javila.

Ako ustanova, odnosno privatnik ne pruži
osiguranoj osobi Zavoda traženu zdravstvenu zaštitu u roku iz stavka 1. ovog
članka, doktor radnik ustanove, odnosno privatnik obvezni su na uputnici
naznačiti razlog nepružanja tražene zdravstvene
zaštite s naznakom datuma kad će osiguranu osobu primiti na bolničko liječenje,
specijalistički pregled ili dijagnostički, odnosno terapijski postupak, s time
da pri tome ovisno o medicinskoj indiciranosti i
raspoloživim kapacitetima osiguranoj osobi osigura zdravstvenu zaštitu unutar
roka od 60 dana od datuma prvog javljanja osigurane osobe Zavoda ustanovi,
odnosno privatniku.

Ako radnik ustanove, odnosno privatnik ne
naznače razlog neprimanja osigurane osobe Zavoda i
datum kada će je primiti na bolničko liječenje, odnosno specijalistički pregled
ili dijagnostički, odnosno terapijski postupak ili naznači datum primitka koji
prelazi rok od 60 dana od dana prvog javljanja osigurane osobe u ustanovu,
odnosno kod privatnika, Zavod je obvezan osiguranoj osobi osigurati bolničko
liječenje, odnosno specijalistički pregled, dijagnostički ili terapijski
postupak u drugoj ugovornoj ustanovi.

*1.3. Racionalna farmakoterapija,
kontrolni pregledi, dijagnostička obrada i utvrđivanje prava na bolovanje*

Članak 51.

Ustanova za svoje radnike, doktore specijaliste,
odnosno privatnik specijalist obvezni su u nalazu, mišljenju i preporuci glede farmakoterapije koje daju doktoru primarne zdravstvene
zaštite, pridržavati se potvrđenih kliničkih smjernica i voditi računa o
načelima racionalne farmakoterapije.

Ustanova za svoje radnike, doktore specijaliste,
odnosno privatnik specijalist obvezni su osigurati na faksimilu jasno vidljiv
identifikacijski broj dodijeljen od Hrvatskog zavoda za javno zdravstvo.

Ustanova za svoje radnike, doktore specijaliste,
odnosno privatnik specijalist obvezuju se da u pravilu neće preporučivati
lijekove koji nisu indicirani za djelatnost doktora specijalista koji ih
preporučuje.

Ustanova za svoje radnike, doktore specijaliste,
odnosno privatnik specijalist obvezni su prilikom preporučivanja farmakoterapije za osiguranu osobu Zavoda na medicinskoj
dokumentaciji istaknuti tekst: »Umjesto preporučenog lijeka izabrani doktor
primarne zdravstvene zaštite može propisati i drugi lijek istog razreda
učinkovitosti u odgovarajuće jakim dozama«.

Upućivanje na kontrolne preglede i daljnju
dijagnostičku obradu nakon provedene specijalističko-konzilijarne
zdravstvene zaštite, kao i utvrđivanje prava na bolovanje u nadležnosti je
izabranog doktora primarne zdravstvene zaštite, uz uvažavanje stručnih
kriterija i dogovor s odgovarajućim specijalistom.

2. PRAVILA I OPĆI UVJETI
UGOVARANJA IZVANBOLNIČKE SPECIJALISTIČKO-KONZILIJARNE ZDRAVSTVENE ZAŠTITE

*2.1. Obveze ustanove, odnosno privatnika*

Članak 52.

Ustanova je obvezna u slučaju spriječenosti
svojih radnika, doktora specijalista, u obavljanju ugovorenih zdravstvenih
djelatnosti osigurati zamjenu, a kada spriječenost traje duže od 15 dana
obvezni su o tome izvijestiti nadležni područni ured Zavoda na tiskanici iz
članka 15. ovih Pravila ugovaranja.

Privatnik specijalist je obvezan u slučaju svoje
spriječenosti u provođenju ugovorene zdravstvene zaštite osigurati zamjenu u
skladu s odredbom članka 148. Zakona o zdravstvenoj zaštiti, a kada će
spriječenost predvidivo trajati duže od 15 dana obvezan je o tome, odmah po
saznanju, izvijestiti nadležni područni ured Zavoda na tiskanici iz stavka 1.
ovog članka.

Članak 53.

Ako tijekom ugovornog razdoblja, na područjima
gdje je Mreža zdravstvene djelatnosti fizikalne terapije u kući bolesnika
popunjena iznad potrebnog broja fizioterapeuta utvrđenog Mrežom, dođe do
promjena broja radnika u odnosu na ugovoreni broj radnika na način da se smanji
broj fizioterapeuta koji provode fizikalnu terapiju u kući bolesnika, Zavod će
pisanim dodatkom ugovoru ugovoriti nastalu promjenu, a radi potrebe
usklađivanja broja ugovorenih izvršitelja s potrebnim brojem izvršitelja
utvrđenih Mrežom.

Odredbe stavka 2. ovog članka ne odnose se na
privatnika i ustanovu koja ima do dva zaposlena fizioterapeuta koje provode
fizikalnu terapiju u kući bolesnika.

*2.2. Izvješća*

Članak 54.

Ustanova, odnosno privatnik obvezni su radi
potrebe praćenja izvršenja rada za ugovorenu specijalističko-konzilijarnu zdravstvenu zaštitu redovito i uredno voditi
svu potrebnu dokumentaciju i dnevno izvješća po ordinacijama specijalističko-konzilijarne zdravstvene zaštite, odnosno dijagnostičkim
jedinicama, za ugovorene djelatnosti.

Radi potrebe praćenja izvršenja rada za
ugovorenu uslugu provođenja fizikalne terapije u kući osigurane osobe Zavoda,
ustanova, odnosno privatnik obvezni su redovito i uredno voditi svu potrebnu
dokumentaciju, te voditi dnevno izvješće po osiguranim osobama Zavoda, o broju
i vrsti postupaka pružene fizikalne terapije u kući, po svakom ugovorenom
zdravstvenom radniku.

Članak 55.

Ustanova za svog radnika, doktora stomatologije
– specijalista protetičara i ortodonta, odnosno
privatnik, doktor stomatologije, specijalist – protetičar ili ortodont obvezni su izvršenje rada u dijelu izrade
stomatoloških pomagala iskazivati u skladu s odredbama Pravilnika o uvjetima i
načinu ostvarivanja prava na ortopedska i druga pomagala i Odluke o utvrđivanju
cijene rada i materijala zubotehničara za izradu stomatološko-protetskog pomagala, ortodontskih
uređaja, udlaga, resekcijskih proteza, epiteza i opuratora za osigurane osobe Hrvatskog zavoda za
zdravstveno osiguranje za 2006. godinu.

3. PRAVILA I OPĆI UVJETI
UGOVARANJA BOLNIČKE ZDRAVSTVENE ZAŠTITE SA SPECIJALISTIČKO--KONZILIJARNOM
ZDRAVSTVENOM ZAŠTITOM

*3.1. Obveze ustanove*

Članak 56.

Ustanova je obvezna ovlaštenim kontrolorima
nadležnog područnog ureda Zavoda, koji najmanje jednom tjedno rade u
zdravstvenoj ustanovi, osigurati radni prostor, odnosno potrebne uvjete rada,
te omogućiti nesmetani uvid u medicinsku i financijsku dokumentaciju.

Ovlašteni kontrolor iz stavka 1. ovog članka
obvezan je dostavljati mjesečna, polugodišnja i godišnja izvješća o rezultatima
kontrole ustanovi i Direkciji Zavoda.

Članak 57.

Ustanova je obvezna voditi računa o racionalnom
izdavanju lijekova iz bolničke ljekarne po klinikama, zavodima i odjelima
odnosno voditi evidenciju o utrošenim lijekovima po osiguranim osobama Zavoda.

Ustanova je obvezna osiguranoj osobi Zavoda,
radi nastavka liječenja pri izabranom doktoru primarne zdravstvene zaštite,
prilikom otpusta, a do završetka terapije, osigurati lijekove s Liste lijekova
Zavoda koji se mogu primjenjivati samo u bolničkim zdravstvenim ustanovama.

Ustanova je obvezna najkasnije dan prije
otpuštanja osigurane osobe sa bolničkog liječenja, kada se radi o teškom
bolesniku za kojeg je potrebno utvrditi uvjete i način daljnjeg pružanja
zdravstvene zaštite kod kuće, izvijestiti njezinog izabranog doktora primarne
zdravstvene zaštite o datumu otpusta iz bolnice kako bi mogao postupiti u
skladu s odredbama članka 29. ovih Pravila ugovaranja.

Kada se utvrdi da je neophodno daljnje liječenje
osigurane osobe Zavoda u ugovornoj zdravstvenoj ustanovi u kojoj se provode
složeniji ili najsloženiji postupci, Ustanova je obvezna pravovremeno osigurati
premještaj osigurane osobe Zavoda radi provođenja kontinuiranog liječenja.

Ustanova je obvezna u skladu s pravilima struke
i provedbenim propisima Zavoda, ako za to postoji medicinska indikacija,
osigurati pravovremeni smještaj osigurane osobe Zavoda u specijalnoj bolnici.

Članak 58.

Ustanova je obvezna, radi stručnog usavršavanja,
omogućiti izobrazbu ugovornim doktorima Zavoda primarne zdravstvene zaštite, u
trajanju od tjedan dana, na bolničkom odjelu ili u specijalističkoj ordinaciji
ustanove.

*3.2. Izvješća*

Članak 59.

Ustanova je obvezna redovito i uredno voditi svu
potrebnu dokumentaciju radi potrebe praćenja izvršenja rada:

– za bolničko liječenje: temperaturnu listu i
povijest bolesti

– za specijalističko-konzilijarnu
zdravstvenu zaštitu: dnevno izvješće o izvršenom radu po specijalističkim
ordinacijama

– za specijalističku dijagnostiku: dnevno
izvješće o izvršenom radu po dijagnostičkim jedinicama

– za specijalističko-konzilijarnu
zdravstvenu zaštitu – dnevnu bolnicu: dnevno izvješće o izvršenom radu po
djelatnostima

– za kroničnu hemodijalizu: mjesečno izvješće o
broju provedenih postupaka hemodijalize.

Ustanova je obvezna na osnovi dokumentacije iz
stavka 1. ovog članka dostavljati izvješća:

– za provođenje eksplantacijskih/transplantacijskih
programa: mjesečno izvješće o vrsti i broju provedenih eksplantacijskih/transplantacijskih
postupaka na tiskanici koja je sastavni dio ovih Pravila ugovaranja

– za provođenje posebno ugovorenih postupaka
koji se plaćaju prema terapijskom postupku (PPTP): mjesečno izvješće o vrstama
i broju izvršenih postupaka na tiskanici koja je sastavni dio ovih Pravila
ugovaranja

– za mjesečno (rekapitulacijsko) izvješće o bolničkom
liječenju i specijalističko-konzilijarnoj
zdravstvenoj zaštiti nastaloj s osnove pružanja zdravstvene zaštite za
slučajeve iz članka 6. ovih Pravila ugovaranja, s obveznom naznakom skraćene
oznake uzroka i evidencijskog broja Prijave.

Ustanova koja posjeduje ovjereni elektronički
potpis u skladu s člankom 4. i 10. Zakona o elektroničkom potpisu (»Narodne
novine« broj 10/02.), može izvješća iz stavka 2. ovog članka dostaviti Zavodu
na magnetskom mediju uz uvjet da su podaci dani u formatu propisanih tiskanica.

V. ZDRAVSTVENA
DJELATNOST NA RAZINI ZDRAVSTVENIH ZAVODA

1. PRAVILA I OPĆI UVJETI
UGOVARANJA ZA SVE RAZINE ZDRAVSTVENE ZAŠTITE

Članak 60.

Odredbe članaka 3. do 13. ovih Pravila
ugovaranja u svezi s pravima i obvezama ustanova, odnosno privatnika, koje se
odnose na sve razine zdravstvene zaštite, primjenjuju se i na ustanove na
razini zdravstvenih zavoda uz pravila i opće uvjete ugovaranja utvrđenih u
glavi V. ovih Pravila ugovaranja.

*1.1. Obveze ustanove*

Članak 61.

Ustanova je obvezna u slučaju spriječenosti
svojih radnika, doktora medicine u obavljanju ugovorenih zdravstvenih
djelatnosti osigurati zamjenu, a kada spriječenost traje duže od 15 dana
obvezni su o tome izvijestiti nadležni područni ured Zavoda putem tiskanice iz
članka 15. ovih Pravila ugovaranja.

2. PRAVILA I OPĆI UVJETI
UGOVARANJA ZA POJEDINE RAZINE ZDRAVSTVENE ZAŠTITE

*2.1. Primarna razina zdravstvene zaštite*

2.1.1. Izvješća

Članak 62.

Ustanova je obvezna zbog praćenja izvršenja
rada, za svaki tim posebice uredno voditi svu potrebnu dokumentaciju, dnevna
izvješća, te na osnovi njih sastavljati mjesečna izvješća na za to propisanim
tiskanicama i dostavljati ih najkasnije do 5. u mjesecu za prethodni mjesec
nadležnom područnom uredu Zavoda.

Ustanova je obvezna posebno izraditi godišnje izvješće
o radu svih timova za preventivno-odgojne mjere zdravstvene zaštite školske
djece i studenata i dostaviti ga Zavodu najkasnije do 10. siječnja tekuće
godine za prethodnu godinu.

2.1.2. Uputnice

Članak 63.

Zavod je obvezan osigurati ustanovi, za svaki
ugovoreni tim posebice, potreban broj brojčano označenih tiskanica uputnica
utvrđenih u članku 11. Pravilnika o standardima.

Ustanova je obvezna za svoje radnike, doktore
medicine pratiti broj izdanih uputnica za specijalističko-konzilijarnu
zdravstvenu zaštitu po osiguranim osobama na za to propisanim dnevnim i
mjesečnim izvješćima.

2.1.3. Djelatnosti
primarne razine

Članak 64.

Zdravstvena zaštita na primarnoj razini, koja se
provodi na razini zdravstvenih zavoda obuhvaća zdravstvenu zaštitu za
djelatnost higijensko-epidemiološke zdravstvene zaštite i preventivno-odgojnih
mjera za zdravstvenu zaštitu školske djece i studenata.

2.1.3.1.
Higijensko-epidemiološka zdravstvena zaštita

Članak 65.

Ustanova je obvezna pružati stručnu pomoć pri
provođenju programa obveznog cijepljenja na području županije, odnosno Grada
Zagreba, te bez posebne novčane naknade distribuirati cjepivo ordinacijama
ugovornih doktora primarne zdravstvene zaštite koji provode obvezna cijepljenja.

Ustanova je obvezna izraditi program i
sudjelovati u provedbi obveznog cijepljenja školske djece i mladeži s područja
svoje županije, odnosno Grada Zagreba.

2.1.3.2.
Preventivno-odgojne mjere za zdravstvenu zaštitu školske djece i studenata

Članak 66.

Ustanova je obvezna provoditi
preventivno-odgojne mjere zdravstvene zaštite školske djece i studenata prema
programu specifičnih i preventivnih mjera zdravstvene zaštite za djecu i mladež
školske dobi, a u skladu s Planom i programom mjera, te provoditi obvezna
cijepljenja u skladu s utvrđenim programom.

*2.2. Sekundarna razina zdravstvene zaštite*

Članak 67.

Zdravstvena zaštita na sekundarnoj razini, koja
se provodi na razini zdravstvenih zavoda obuhvaća specijalističko-konzilijarnu i dijagnostičku zdravstvenu zaštitu.

2.2.1. Obveze ustanove

Članak 68.

Ustanova je obvezna ugovorenu zdravstvenu
zaštitu provoditi u skladu s prihvaćenom ponudom na Natječaj za provođenje
specijalističko-konzilijarne i dijagnostičke
zdravstvene zaštite, a maksimalno u okviru 40 radnih sati tjedno po radniku
ustanove.

Ustanova je obvezna uskladiti radno vrijeme svih
ordinacija specijalističko-konzilijarne zdravstvene
zaštite, odnosno dijagnostičkih jedinica s odredbama Zakona o zdravstvenoj
zaštiti, Naredbe i Pravilnika o radnom vremenu, posebno vodeći računa da 20%
ukupnog kapaciteta rada (ordinacija, odnosno dijagnostičkih jedinica) ustanove
radi radnim danom do 19 sati, u cilju osiguranja dostupnosti specijalističko-konzilijarne zdravstvene zaštite radno aktivnim
osiguranicima Zavoda.

2.2.2. Izvješća

Članak 69.

Ustanova je obvezna, radi potrebe praćenja
izvršenja rada za ugovorenu specijalističko-konzilijarnu
zdravstvenu zaštitu redovito i uredno voditi svu potrebnu dokumentaciju, te
voditi dnevno izvješće o izvršenom radu po ordinacijama specijalističko-konzilijarne zdravstvene zaštite, odnosno dijagnostičkim
jedinicama za ugovorene djelatnosti.

VI. ZAVRŠNE ODREDBE

Članak 70.

Ova Pravila ugovaranja, objavljuju se u
»Narodnim novinama« i primjenjuju za 2006. godine, odnosno do donošenja Pravila
ugovaranja za 2007. godinu.

Klasa: 025-04/06-01/68

Urbroj: 338-01-01-06-1

Zagreb, 23. veljače 2006.

Predsjednik

Upravnog vijeća Hrvatskog zavoda

za zdravstveno osiguranje

**prim****. Stjepan Bačić, dr.
med**., v. r.

![]()
![](dodatni/145678.gif)
![](dodatni/145677.gif)
![](dodatni/145676.gif)
![](dodatni/145675.gif)
![](dodatni/145461.gif)
![](dodatni/145462.gif)
![](dodatni/145463.gif)
![](dodatni/145464.gif)
![](dodatni/145465.gif)
![](dodatni/145466.gif)
![](dodatni/145467.gif)
![](dodatni/145468.gif)

Ostalo, NN 29/2006-694
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)